Kommissionens erklæring

om forbindelserne mellem Fællesskabet, medlemsstaterne og tredjelande inden for luftfart

(2003/C 69/03)

1. Kommissionen minder om, at Domstolens domme af 5. november 2002 i de såkaldte "open skies"-sager havde virkninger ikke kun for de otte specifikke aftaler med USA, som Domstolen fandt overtrådte fællesskabslovgivningen, men også for alle andre bilaterale luftfartsaftaler, som medlemsstaterne af Det Europæiske Fællesskab er part i.

2. Som svar på Domstolens domme og for at bringe forholdet mellem medlemsstaterne og USA i overensstemmelse med fællesskabslovgivningen anmodede Kommissionen øjeblikkeligt Rådet om at vedtage et mandat til fællesskabsforhandlinger med USA om oprettelse af en ny EU-USA aftale. Kommissionen bekræfter herved endnu en gang denne anmodning.

3. Desuden har Kommissionen nu vedtaget et nyt forslag og en henstilling om vedtagelse af et generelt mandat, som sammen med USA-mandatet udgør en pakke af foranstaltninger, som vil udgøre en god juridisk ramme for den igangværende forhandling og gennemførelse af luftfartsaftaler og en passende deling af ansvaret mellem Fællesskabet og medlemsstaterne. Dette er af særlig interesse for vores luftfartsindustri, idet fortsat usikkerhed omkring håndteringen af internationale aftaler kunne hindre den igangværende udvikling af luftruter til tredjelande.

4. Med henblik på at behandle overtrædelser af Fællesskabets lovgivning i andre bilaterale aftaler har Kommissionen henstillet til Rådet, at det giver et generelt mandat til fællesskabsforhandlinger med tredjelande. Hovedformålet er at erstatte klausuler i de bilaterale aftaler, som giver tredjelande mulighed for at diskriminere mellem EF-luftfartsselskaber på grundlag af ejerskab, hvorved den i traktaten fastsatte etableringsret overtrædes. Kommissionen finder, at indledning og tilfredsstillende afslutning af sådanne forhandlinger er den bedste måde, hvorpå de bilaterale aftaler kan bringes i overensstemmelse med fællesskabslovgivningen. Kommissionen opfordrer derfor indtrængende Rådet til at vedtage dette mandat som et hastespørgsmål.

5. Desuden har Kommissionen vedtaget et forslag til forordning om forhandlingsprocedurer og gennemførelse af bilaterale luftfartsaftaler mellem medlemsstaterne og tredjelande vedrørende spørgsmål, der falder ind under deres kompetence. Forordningen vil udgøre en tydelig juridisk ramme, som sikrer, at medlemsstaterne ikke favoriserer et EF-luftfartsselskab frem for et andet i de bilaterale aftaler, samtidig med at det fastsættes, at medlemsstaterne fortsat kan forhandle ændringer til sådanne aftaler, uden at det berører deres forpligtelser og Fællesskabets kompetencer i henhold til traktaten. Kommissionen opfordrer Rådet og Europa-Parlamentet til at vedtage dette forslag snarest muligt.

6. Indtil den endelige vedtagelse af alle tre elementer i denne pakke finder Kommissionen, det er vigtigt at sikre, at medlemsstaterne i forbindelse med deres kontakter med udenlandske stater overholder nogle grundlæggende principper for at undgå at komme i konflikt med traktatens bestemmelser og kravene i fællesskabslovgivningen.

7. I henhold til traktatens artikel 10 er medlemsstaterne forpligtet til at sikre opfyldelse af de forpligtelser, som følger af traktaten, og de har pligt til at lette Fællesskabets gennemførelse af dets opgaver. Kommissionen opfordrer derfor medlemsstaterne til at gennemføre deres forbindelser med tredjelande i overensstemmelse hermed.

- Medlemsstaternes aktioner skal støtte Fællesskabets initiativer, forhandlingspolitikker og målsætninger.

- Medlemsstaterne må ikke indlede forhandlinger vedrørende spørgsmål, som falder ind under Fællesskabets kompetence, eller som behandles i fællesskabsforhandlinger i henhold til et specifikt mandat.

- Med hensyn til deres egne bilaterale aftaler skal medlemsstaterne underrette Kommissionen om alle planlagte internationale forhandlinger og resultatet af sådanne forhandlinger, således at den kan kontrollere og koordinere forbindelserne til tredjelande samt sikre, at fællesskabslovgivningen overholdes.

- Indtil ovennævnte forordning om detaljerede fællesskabsregler på dette område vedtages, skal medlemsstaterne fordele trafikrettigheder i henhold til deres bilaterale aftaler på en ikke-diskriminerende, gennemsigtig og rettidig måde mellem EF-luftfartsselskaber, der er etableret på deres territorium.

- Med henblik på at give etableringsretten som fastsat i traktatens artikel 43 praktisk virkning skal medlemsstaterne, medmindre andet er fastsat i ovennævnte henstilling om et generelt mandat, udnytte de muligheder, der er i de bilaterale aftaler for at åbne ruter til og fra tredjelande for alle EF-luftfartsselskaber, der er etableret på deres territorium, på et retfærdigt og ligeberettiget grundlag.

8. Kommissionen opfordrer medlemsstaterne til at følge disse retningslinjer indtil mandaterne vedtages, og indtil den foreslåede forordning træder i kraft, så der undgås overtrædelser af fællesskabslovgivningen inden for lufttransportsektoren.